BESLUTNING(1)

om beskyttelse af børns rettigheder

Den Paritetiske Forsamling AVS-EU,

- forsamlet i Nassau (Bahamas) den 11.- 14. oktober 1999,

- der henviser til De Forenede Nationers verdenserklæring om menneskerettigheder fra 1948,

- der henviser til FN's konvention om barnets rettigheder, der er det eneste menneskerettighedsinstrument, som er blevet ratificeret af alle lande i hele verden med undtagelse af USA og Somalia,

A. der henviser til FN's konvention om barnets rettigheder, der definerer "barn" som ethvert menneske under 18 år, medmindre det bliver myndigt tidligere efter den lov, der gælder for barnet, og som definerer børns rettigheder til at indbefatte borgerlige rettigheder og frihedsrettigheder, retten til en familie eller et familiemæssigt miljø, retten til grundlæggende sundhedsforsorg og en grundlæggende levestandard, retten til uddannelse, fritid og rekreation samt til særlig beskyttelse i tilfælde af væbnede konflikter, retskonflikter eller udnyttelse, eller hvis et barn tilhører et mindretal eller en indfødt befolkning,

B. der henviser til, at mange af verdens børn lever i de fattigste lande på jorden,

C. der med dyb beklagelse erkender, at der, på trods af de internationale normer, der er fastsat i en mangfoldighed af konventioner, afgørelser og resolutioner, er mindst 120000 børn, herunder også piger, der i øjeblikket deltager i væbnede konflikter i hele Afrika (et tal, der for verden som helhed kommer op på næsten 300000), både i statslige væbnede styrker og ikke-statslige væbnede grupper, og at der i mange tilfælde er tale om børn under 15 år,

D. der henviser til, at rekruttering af børn og anvendelse af børn som soldater i henhold til Den Internationale Straffedomstols vedtægter anses for at være en krigsforbrydelse,

E. der henviser til, at retten til uddannelse er en grundlæggende ret, som drenge og piger bør nyde på lige fod, samt til, at der, navnlig for så vidt angår kvinder, er en direkte forbindelse mellem deres uddannelsesniveau og det antal børn, de føder, samt børnedødeligheden,

F. der henviser til, at religion, sædvaner og traditioner ikke er nogen undskyldning for at tolerere lemlæstelse af pigers og unge umyndige kvinders kønsdele,

G. der henviser til den ekstremt vanskelige situation, som særligt ugunstigt stillede børn befinder sig i, navnlig forældreløse, gadebørn eller seksuelt misbrugte børn, flygtningebørn og traumatiserede børnesoldater,

1. gentager sit krav til EU og AVS-landene om at indarbejde principperne i FN's konvention om barnets rettigheder i deres nationale lovgivning;

2. foreslår, at Rådet markerer tiåret for FN's konvention om barnets rettigheder ved at vedtage en beslutning, der giver udtryk for den politiske vilje til at fremme børns rettigheder og tage hensyn til børns interesser inden for alle områder af EU-politikken over for udviklingslandene, navnlig AVS-landene;

3. opfordrer AVS-staterne og EU til ved lov at fastsætte 18 år som mindstealderen for indkaldelse til militærtjeneste, samt til at træffe foranstaltninger til at forhindre, at børn på nogen måde kan deltage i væbnede konflikter, samt støtte hjemsendelsen af børnesoldater og deres genintegration i samfundet;

4. opfordrer AVS-staternes og EU's regeringer til at følge Italiens, Senegals og Trinidad og Tobagos eksempel og ratificere traktaten om oprettelse af Den Internationale Straffedomstol, så den kan komme i gang med sit arbejde så hurtigt som muligt;

5. opfordrer AVS-staterne til med bistand fra EU at gennemføre programmer til udvikling af strategier til at forhindre børnearbejde samt til at gribe ind imod former for børnearbejde, der kan sidestilles med slaveri, gennem fastsættelse af bestemmelser om hygiejne, mad, arbejdspauser og undervisning samt nedsættelse af organer, der skal repræsentere unge;

6. kræver, at der i den konvention, der efterfølger Lomé-konventionen, skal indarbejdes en særlig artikel med bestemmelser om beskyttelse af og respekt for børns rettigheder, samt, at den nye menneskerettighedsklausul også skal indeholde en henvisning til børns rettigheder;

7. kræver, at der stilles flere midler til rådighed under AVS-EU-samarbejdet til bekæmpelse af fattigdom samt til særlige bevidstgørelses- og børneernæringsprogrammer, at der fastsættes særlige medicinske bestemmelser for HIV-positive børn samt, at lemlæstelse af mindreårige kvinders kønsdele skal betragtes som en strafbar handling;

8. opfordrer de europæiske lande og AVS-landene til at indføre strengere nationale love mod seksuelt misbrug, sexturisme og børnepornografi;

9. mener endelig, at udviklingslandenes fremtid i det væsentligste ligger i deres evne til at give børn en ordentlig uddannelse og oplæring; opfordrer Kommissionen og AVS-landene til at træffe forebyggende, beskyttende og genintegrerende foranstaltninger, navnlig ved at træffe alle nødvendige foranstaltninger til at fremme den fysiske og psykosociale rehabilitering og effektive genintegration i samfundet af hjemsendte børnesoldater;

10. pålægger sine formænd at sende denne beslutning til AVS-EU-Rådet, Kommissionen og FN's generalsekretær.

(1) Vedtaget af Den Paritetiske Forsamling AVS-EU den 14. oktober 1999 i Nassau (Bahamas).